google/wiki40b huggingface dataset:
Žemislaulis

Istorija

Priklausė Lietuvos Didžiajai Kunigaikštystei iki valstybės padalinimo 1795 m.
Vėliau tapo Rusijos imperijos dalimi. 1921 m. atiteko Lenkijos valstybei. Nuo 1939 m. sovietų Gudijai priskirta dalis.

Architektūra

Žemislaulio dvaras, kurį 2017 m. vasarą gudų valdžia pardavė už 12 dolerių. XIX amžiuje čia įsikūrė grafai Umiastovskiai, kurie rūmus pastatė pagal karališkųjų rūmų Varšuvoje kopiją.
Japonijos teisingumo ministerija

Japonijos teisingumo ministerija (jap. 法務省, hōmu-shō) – Japonijos vykdomosios valdžios institucija; teisingumo ministerija, teisės politiką vykdanti ministerija. Vadovauja Teisingumo ministras. Ministerijai taip pat priskirtas Generalinio advokato biuras (jap. 検察庁, kensatsu-chō), Public Security Intelligence Agency (PSIA; jap. 公安調査庁, kōanchōsa-chō) ir Viešojo saugumo tyrimo komisija (jap. 公安審査委員会, kōanshinsai-iinkai).

Istorija

Hōmu-shō ištakos – 1871 m. įsteigta teisingumo ministerija (jap. 司法省, shihō-shō) Japonijos imperijos laikais. Teismų priežiūra perduota Aukščiausiajam Japonijos Teismui.
Gavaltuva

Geografija

Gavaltuva yra 3,5 km į vakarus nuo Vinčų kaimo, nuo kelio Mauručiai-Marijampolė, dešiniajame Šešupės krante.
Žutautų Medsėdžiai

Aplinkinės gyvenvietės

RAGUVIŠKIAI – 8 km 
Žutautai – 2 km
Bumbuliai – 1 km
Anužiai – 3 km
Baubliai – 5,5 km
Palioniškiai – 1 km
Mikoliškiai – 2,5 km
Pažvelsis – 5,5 km
Šakiniai – 5,5 km
Lietuvos sportinio pokerio federacija

Lietuvos sportinio pokerio federacija (LSPF) – organizacija, koordinuojanti sportinio pokerio veiklą Lietuvoje bei vienijanti sportinio pokerio asociacijas ir klubus.
LSPF priklauso 7 regioninės asociacijos: Vilniaus sportinio pokerio asociacija, Kauno sportinio pokerio asociacija, Pajūrio pokerio klubas, Šiaulių sportinio pokerio asociacija „Full House“, Panevėžio, Druskininkų ir Alytaus sportinio pokerio asociacijos.

Istorija

LSPF buvo įkurta Vilniuje 2010 m. vasario 23 d.
2010 m. kovo 20 d. Kūno kultūros ir sporto departamentas pripažino LSPF kaip sporto federaciją. Pirmuoju federacijos prezidentu išrinktas žurnalistas Andrius Tapinas.

Turnyrai, renginiai

2010 m. balandžio 24 d. Vilniaus „Litexpo“ parodų rūmuose įvyko inauguracinis turnyras, kuriame dalyvavo arti 300 žaidėjų iš visos Lietuvos. Nugalėtoju tapo Viktoras Vainutis iš Vilniaus.
2010 m. gegužės 29 d. Kauno Karininkų ramovėje įvyko PokerStars.net taurė – LSPT Kaunas turnyras, sutraukęs apie 250 Lietuvos pokerio žaidėjų. Šiame turnyre nugalėjo Tomas Veščiūnas iš Šilalės.
2010 m. rugpjūčio 21 d. Palangos viešbutyje „Vanagupė" įvyko PokerStars.net taurė – LSPT Palanga turnyras, kuris sutraukė per 170 sportinio pokerio žaidėjų. Dvi dienas trukusias varžybas laimėjo Egidijus Adomkaitis.
2011 m. rugpjūčio 19 d. Palangos viešbutyje „Žilvinas“
įvyko „PokerStars.net“ taurė – LSPT Palanga turnyras, kuris sutraukė 169 sportinio pokerio žaidėjus. Tris dienas trukusias varžybas laimėjo Jokūbas Merkelis.
F1 2019

Galimybės žaidime

Vienoje iš žaidimo versijų Legends Edition bus galimybė dalyvauti Formulės 1 čempionų Alain Prost ir Ayrton Senna dvikovose trasose.
Daugelio žaidėjų režime žaidėjai turės galimybę pakeisti savo automobilių išdažymą (įskaitant ir netikrų rėmėjų logotipus). 
Pirmą kartą šio žaidimo istorijoje karjeros režime žaidėjas pradės savo karjerą žemesniame Formulės 2 čempionate ir kils karjeros laiptais iki Formulės 1.
Pirmą kartą šio žaidimo serijoje pilotai sezono eigoje ar jam pasibaigus galės keisti komandas.
Lubovič Kontai

Istorija

Kaimas įkurtas XVI a. amžiuje. Iki 1569 m. Liublino unijos priklausė Lietuvos Didžiajai kunigaikštystei. 1827 m. kaime buvo 8 namai ir 81 gyventojas. 1921 m. kaime buvo 19 namų ir 99 gyventojai, iš kurių 1 stačiatikis.
2010 m. Europos lengvosios atletikos čempionatas/Disko metimas vyrai

Kvalifikacinės

Kvalifikacinis normatyvas - 63.50 (Q) arba dvylika geriausių pasirodymų (q).
Virginija Kristinaitienė

Biografija

1984 m. baigė Kauno medicinos institutą, gydytoja psichiatrė. VšĮ Akmenės raj. Psichikos sveikatos centro direktorė, dr. Antano Biržiškos sveikatos namų, gydytoja psichiatrė.
Nuo 2007 m. Akmenės rajono savivaldybės tarybos narė.
Lietuvos gydytojų sąjungos narė, Lietuvos psichiatrų asociacijos narė. Našlė, dukra Marta.
Kroatijos istorija

Priešistorė

Dabartinė Kroatijos teritorija buvo apgyvendinta nuo priešistorinių laikų, nuo pat akmens amžiaus. 1899 m. netoli Krapinos archeologas ir paleontologas Dragutin Gorjanović-Kramberger rado virš 870 neandertaliečių fosilijų, kurių amžius yra apie 100 000 metų.
Ankstyvajame neolite regione buvo paplitusios Starčevo-Körös, Vinčos, Sopoto, Vučedolo ir Hvaro kultūros. Geležies amžius paliko Kroatijoje Halštato ir Lateno kultūrų (proto-keltai) pėdsakų.

Venecija, Habsburgų ir Osmanų imperijos (1527–1918 m.)

1527 m. Mohačo mūšis ir Vengrijos karaliaus Liudviko II mirtis reiškė Vengrijos valdymo Kroatijoje pabaigą. Cetingrado suvažiavime Kroatijos kilmingieji savo naujais valdovais pripažino Habsburgus. Osmanų imperija toliau plėtėsi XVI a. ir užėmė didžiąją dalį Slavonijos, vakarų Bosnijos ir Likos.
Vėliau tame pačiame šimtmetyje didelė dalis Kroatijos ir Slavonijos greta Osmanų imperijos buvo paversta kariniu frontu (Vojna Krajina, vok. Militaergrenze) ir buvo valdoma tiesiogiai iš Vienos karinės vadavietės. Teritorija buvo gan nuniokota ir po to joje apsigyveno serbai, vlachai, kroatai, vokiečiai ir kitų tautų žmonės. Dėl priverstinės karinės tarnybos Habsburgų monarchijai karuose su Osmanų imperija karinio fronto gyventojai buvo atleisti nuo baudžiavos ir turėjo didesnę politinę savivaldą nei Vengrijos valdomi gyventojai.
Kai galiausiai Bichačo tvirtovė buvo užimta turkų 1592 m., tik maža dalis Kroatijos liko neužkariauta. Likę 16.800 km² buvo vadinami kažkada galingos Kroatijos karalystės likučių likučiai. Osmanų armija pirmąkart Kroatijos žemėse buvo sėkmingai atmušta Sisako mūšyje 1593 m. Prarastos teritorijos buvo atgautos, išskyrus didžiąją dalį šiuolaikinės Bosnijos ir Hercogovinos.
Iki XVII a. pradžios turkai buvo išvaryti iš Vengrijos ir Koatijos, ir Austrija įvedė šalyje centralizuotą valdžią. Kroatai rėmė Mariją Terezę Austrijos įpėdinystės kare (1741–1748 m.) ir ji suteikė kroatams nuolaidų.
Kritus Venecijos respublikai 1797 m., rytinė Adrijos pakrantė tapo Austrijos ir Prancūzijos ginčų objektu. 1815 m. Austrija užėmė šias žemes, Dalmatija ir Istrija tapo imperijos dalimi, tačiau buvo Cisleitanijoje, o Kroatija ir Slavonija priklausė Vengrijai.
Kroatų nacionalinis sąjūdis prasidėjo XIX a. viduryje kaip atsakas į Kroatijos germanizaciją ir madjarizaciją (suvengrinimą), tačiau iki Pirmojo pasaulinio karo, skirtingai nuo kitų Balkanų tautų, nepasiekė didesnių rezultatų. Kroatai turėjo labai ribotą autonomiją su vietiniu atstovaujamuoju susirinkimu, kuris neturėjo galios spręsti svarbiausių problemų. Po 1848 m. revoliucijos Austrijos imperijoje ir Austrijos-Vengrijos dualistinės monarchijos sukūrimo, Kroatija prarado savo autonomiją, nepaisant bano Josip Jelačić indėlio malšinant vengrų sukilimą. Autonomija buvo atkurta 1868 m., bet nebuvo kroatų mėgiama.
Dėl nesėkmingų pastangų siekiant didesnės autonomijos Habsburgų monarchijoje, XX a. pradžioje tarp kroatų buvo populiarus „jugoslavizmas“, siekiantis į vieną valstybę sujungti visus pietų slavus. Kartu formavosi ir antiserbiškas šovinizmas tapęs populiariu tarpukaryje.
Lietuvos futbolo taurė 2003 m.

Lietuvos futbolo taurė 2003 m. – 15-asis nepriklausomos Lietuvos futbolo taurės turnyras, vykęs nuo gegužės iki spalio. Tai buvo pereinamasis taurės turnyras (nuo sistemos ruduo - pavasaris link pavasaris - ruduo, kaip yra ir Lietuvos futbolo čempionatas), nors 2007 m. vėl pereita link sistemos ruduo - pavasaris.
Upynos herbas

Aprašas

Herbo skydo sidabriniame lauke iš žalios papėdės stilizuotas augantis žalias ąžuolas su lapais ir gilėmis, kamieno šonuose dvi raudonos liepsnos su trimis liežuviais.

Istorija

Upynos seniūnijoje žmonių gyventa nuo senovės, tai byloja Gegužės, Užpilio piliakalniai, X-XI a. senkapiai. Miestelėnai aktyviai dalyvavo 1863 m. nacionalinio išsivadavimo sukilime, garsėjo savo knygnešiais, daraktoriais. Miestelis kelis kartus degė, nukentėjo Antrojo pasaulinio karo metais, naciai išžudė gausią žydų bendruomenę, daug žmonių žuvo partizaninėje kovoje, buvo ištremta į Sibirą. Svarstant herbo idėjas nuspręsta pavaizduoti ąžuolą ir šventosios ugnies liepsneles.
Herbo etalono autorius – dailininkas Rolandas Rimkūnas. Lietuvos Respublikos Prezidentas herbą 2009 m. balandžio 15 d. patvirtino dekretu Nr. 1K-1788.

Simbolika

Simbolių kalboje ąžuolas - stiprybės, vyriškumo ir narsos išraiška, o liepsnelės primena protėvių garbintą šventąją ugnį.
Baltriškių Šv. Kazimiero bažnyčia

Istorija

Adomas Zavadskis ir Elena Zavadskienė dovanojo būsimai bažnyčiai valaką žemės. Adomo sūnus buvo ką tik žuvęs tragiškoje medžioklės nelaimėje, todėl jis dovanojo žemę ir finansavo bažnyčios statymą. Sūnus Emanuelis palaidotas bažnyčios kriptoje.
1913 m. pastatyti laikini šiaudais dengti maldos namai. 1919 m. pastatyta klebonija, 1920 m. – baigta medinė bažnyčia. Pirmuoju kunigu nuo 1913 m. buvo Simonas Žižys, nuo 1919 m. – Justinas Ribokas, nuo 1926 m. – Boleslovas Beinoravičius, nuo 1931 m. – Kazimieras Turla, nuo 1936 m. – Edvardas Vaišnoras. Per Antrąjį pasaulinį karą artilerijos sviedinys pramušė lubas, išmušė dalį sienos bet nesprogo. Karo metu varpai buvo paslėpti kapinėse. Pagrindinis bažnyčios bokštas buvo nugriautas, nes iš jo buvo labai patogu šaudyti – matėsi visos apylinkės (net iki Salako). Po karo bažnyčia suremontuota. Baltriškių klebonu 1936–1950 m. buvo Edvardas Vaišnoras (1906–1982). Jis baigė įrengti bažnyčios vidų, pastatė sakyklą, parūpino bažnytinių vėliavų. Apkaltintas bendradarbiavimu su Lietuvos partizanais, 1950–1956 m. ištremtas.
Dabar bažnyčią prižiūri Tiberiados bendruomenė ir jau yra pradėti renovacijos darbai.
Taurieji metalai

Taurieji metalai – metalai, atsparūs korozijai ir oksidacijai drėgname ore. Taurieji metalai kartu yra ir brangieji metalai, nes jie gamtoje pakankamai reti. Žinomiausi taurieji metalai yra sidabras, auksas ir platina, taip pat šiai grupei priklauso platinos grupės metalai (rutenis, rodis, paladis, osmis, iridis).
Kartais tauriuoju metalu laikomi gyvsidabris ar renis.
Tačiau nežiūrint į didelį atsparumą korozijai tauriaisiais metalais nelaikomi titanas, niobis ir tantalas.

Savybės

Paladis, osmis, platina, auksas ir gyvsidabris tirpsta karališkajame vandenyje (koncentruotame druskos ir azoto rūgščių mišinyje), bet iridis ir sidabras netirpsta. Sidabras tirpsta azoto rūgštyje. Rutenis karališkajame vandenyje tirpsta tik esant deguonies, o rodis – tik labai smulkiai disperguotas. Niobis ir tantalas atsparūs visoms rūgštims, įskaitant karališkąjį vandenį.
Tžcianų žydų kapinės

Tžcianų žydų kapinės (lenk. Cmentarz żydowski w Trzciannem) - žydų kapinės įkurtos XIX a. Tžcianų kaime. Per II pasaulinį karą kapinės buvo sunaikintos. Kapinių teritorija 1,1 ha.
Zenonas Dabkevičius

Biografija

1976 m. baigė Lietuvos žemės ūkio akademiją. 1984 m. apgynė žemės ūkio mokslų kandidato (dabar daktaro, nostrifikuota 1992 m.) mokslo laipsnį. 1995 m. apgynė habilituoto biomedicinos mokslų daktaro laipsnį. 2001 m suteiktas profesoriaus pedagoginis vardas.
Nuo 1976 m. dirba Lietuvos žemdirbystės institute:1976–1984 m. jaunesnysis mokslinis bendradarbis, 1984–1992 m. Fitopatologijos sektoriaus vedėjas, 1992–1996 m. direktoriaus pavaduotojas, 1997–2010 m. direktorius. 2000–2013 m. Šiaulių universiteto profesorius antraeilėse pareigose. Nuo 2001 m. Lietuvos žemės ūkio universiteto (nuo 2011 m. Aleksandro Stulginskio universiteto) profesorius antraeilėse pareigose. Nuo 2001 m. Lietuvos mokslų akademijos narys ekspertas, o nuo 2011 m. – tikrasis narys. Nuo 2010 m. Lietuvos agrarinių ir miškų mokslų centro direktorius. Nuo 2013 m. Lietuvos mokslų akademijos Žemės ūkio ir miškų mokslų skyriaus pirmininkas.

Mokslinė veikla

Mokslinio darbo kryptis – varpinių augalų grybinės ligos ir apsauga nuo jų, augalų patologija ir apsauga, mikrobiologija, augalų genetiniai ištekliai, atsinaujinantys energijos šaltiniai. Eilės mokslinių projektų ir programų bei 13 doktorantų vadovas.
Kolchidė

Seniausi laikai

Kolchidėje gyveno kelios gentys, kurios buvo susijusios, tačiau ir labai skirtingos. Tos gentys taip skyrėsi savo išvaizda ir kalba, nuo kitų tautų, kad senovėje, net buvo kuriamos jų atsiradimo teorijos. Dauguma iš jų teigė, kad tų genčių protėviai buvo egiptiečiai.

Kolcha

XIII a. pr. m. e. dėl artimų genčių santykių buvo įkurta Kolchidės karalystė. 730-720 m. pr. m. e. ją užėmė Persijos imperija. Gentys, gyvenusios pietų Kolchidėje, buvo prijungtos prie vienos iš Persijos provincijų, o šiaurinė dalis kas kiekvienus 5 metus persams nusiųsdavo 100 berniukų ir mergaičių. Stipri Imperijos ekonomika padėjo sustiprinti Kolchidės ekonomiką. Vėliau karalystei pavyko atsikratyti Persijos įtakos ir buvo sukurta nepriklausoma valstybė.

Graikų kolonizacija

Gera geografinė padėtis ir palankios gamtinės sąlygos traukė graikus, kurie kolonizavo Kolchidės pakrantę. Buvo manoma, kad čia teka saulė, nes karalystė buvo toliausiai į rytus nutolusi to meto visuomenės žinoma vieta. Po Persų imperijos žlugimo dalis Kolchidės, vadinama Egrisi, buvo prijungta prie neseniai susikūrusios Iberijos karalystės 302 m. pr. m. e. Greitai Kolchidė suskilo į kelias mažas dalis. Apie 101 m. pr. m. e. ją užėmė Pontas.

Ponto valdžioje

Mitridatas IV numalšino didelį sukilimą Kolchidėje 83 m. pr. m. e. ir atidavė ją valdyti sūnui Mitradatui Krestui, kuris greitai buvo nužudytas, nes buvo įtariama, kad jis norėjo įvykdyti sąmokslą prieš tėvą. Kai Mitridatas IV buvo nugalėtas 65 m. pr. m. e., Kolchidė buvo užgrobta Pompėjaus. Palemonui I valdant dalis šalies priklausė Pontui, kita dalis Bosporo karalystei. Po Palemono mirties šali valdė jo antroji žmona Pitodoridė, kuri valdė Kolchidę ir Pontą, tačiau Bosporo karalystė buvo nugvelbta jai iš po nosies. Imperatorius Neronas privertė jos sūnų Palemoną II atsisakyti sosto, ir Kolchidė su Pontu buvo prijungti prie Galatijos (63 m.), o vėliau prie Kapadokijos (81 m.) provincijų.

Romos valdžioje

Nekreipiant dėmesio į tai, kad visos pajūrio tvirtovės buvo užimtos, romėnų valdžia buvo silpna. 69 m. Kolchidės ir Ponto žmonės sukilo prieš romėnus, tačiau sukilimas buvo numalšintas. I a. šiame regione ėmė plisti krikščionybė. Tačiau dar iki IV amžiaus buvo paplitusi pagonybė. Kolchidė buvo suskilusios į mažas karalystes. III-IV amžiuje tos karalystės buvo pavergtos Lazikos.
Stasys Dirmantas

Biografija

Mokėsi Skaudvilėje, Šilalėje, Varšuvoje. 1908 m. baigė Vilniaus realinę mokyklą. 1914 m. baigė Maskvos Konstantino matininkų institutą  ir dėstė Tomsko technologijos institute. Per Pirmąjį pasaulinį karą Rusijos kariuomenės artilerijos karininkas. 1918 m. grįžęs į Lietuvą – Žemės ūkio ministerijos įgaliotinis Ukmergėje, miškų urėdas, 1918 m. Kaune su kitais įkūrė Matininkų sąjungą, suorganizavo matininkų kursus. 1919 m. įstojo į Lietuvos kariuomenę, 1919–1924 m. dėstė Karo mokykloje. 1921–1922 m. Aukštųjų kursų, nuo 1922 m. Lietuvos universiteto Geodezijos katedros vedėjas, nuo 1930 m. profesorius.
1924–1927 m. Aukštųjų karo technikos kursų, 1926–1927 m. Vyriausiojo štabo Karo mokslo valdybos kursų viršininkas, 1927–1929 m. Karo technikos kursų viršininkas, 1929–1933 m. Aukštųjų karininkų kursų viršininkas. 1927–1933 m. lietuvių karininkų Ramovės tarybos narys, vicepirmininkas, kariuomenės sporto draugijos pirmininkas. 1933 m. išeinant į atsargą, suteiktas pulkininko laipsnis. 1935–1938 m. XVII ministrų kabinete krašto apsaugos ministras, nuo 1937 m. vasario 16 d. brigados generolas.
(1935 m. lapkričio 1 d. – 1938 m. kovo 24 d.). Vytauto Didžiojo universitete Geodezijos ir kelių katedros vedėjas, ekstraordinarinis profesorius. 1940 m. Lietuvą okupavus TSRS valdžios įsakymu atleistas iš universiteto, bet rudenį vėl paskirtas katedros vedėju. 1942–1944 m. Vytauto Didžiojo universiteto Statybos fakulteto dekanas. 1944 m. pasitraukė į Vokietiją, dėstė lietuvių techniko mokykloje. Nuo 1950 m. gyveno Čikagoje. Dalyvavo JAV lietuvių organizacijų veikloje, 1959–1968 m. Pasaulio lietuvių inžinierių ir architektų sąjungos, 1964–1974 m. Lietuvių profesorių draugijos Amerikoje pirmininkas.
Dabruolio eglė

Dabruolio eglė – išskirtinė eglė, savivaldybės saugomas botaninis gamtos paveldo objektas, augantis Šiaulių rajone, Gruzdžių seniūnijoje, Šilelio miške, Gruzdžių girininkijos (99 kv., 7 skl.) teritorijoje, apie 2,8 km į pietus nuo Gruzdžių, 1,6 km į vakarus nuo kelio  154  Šiauliai–Gruzdžiai–Naujoji Akmenė .
Dabruolio eglė paskelbta saugoma Šiaulių rajono savivaldybės tarybos 2012 m. gruodžio 13 d. sprendimu, siekiant išsaugoti įspūdingų matmenų seniausią Šilelio miško eglę. Vadinama netoliese tekančio Dabruolio upelio vardu.

Objekto aplinka

Priklauso Gruzdžių Šilelio miško kompleksui, kuris susisiekia su Gruzdžių dvaro želdiniais. Eglė auga Gubernijos miško biosferos poligone, mišriame miške, kuriame vyrauja beržai, eglės. Eglė yra ūkinės paskirties IV grupės miške, kuriame vykdomi intensyvūs kirtimai. Šalia eglės šiaurės rytų pusėje yra iškirsta biržė, vykdyti plyni kirtimai. Kaimynystėje yra pavienių sausų žievėgraužio tipografo pažeistų nudžiūvusių eglių. Iškirstas pomiškis. Dabruolio eglė neapsaugota nuo šiaurės vakarų vėjo.
Šiaudinės apylinkė

Istorija

Apylinkė įsteigta po 1940 m. lapkričio 12 d., LKP CK patvirtinus Lietuvos TSR Aukščiausiosios Tarybos Prezidiumo įsaką dėl vykdomųjų komitetų sudarymo. Iki 1941 m. birželio 22 d. dirbo laikinasis vykdomasis komitetas. 1945 m. sausio 26 d. Lietuvos TSR Aukščiausiosios Tarybos Prezidiumo įsaku „Dėl sudarymo vietinių valstybės valdžios organų Lietuvos TSR apskrityse, miestuose, valsčiuose, miesteliuose ir apylinkėse“ apylinkės vykdomojo komiteto veikla atkurta. Pirmieji surežisuoti rinkimai į apylinkės deputatų tarybą įvyko 1948 m. sausio 18 d. Septynių deputatų tarybai, renkamai kas pustrečių metų, vadovavo apylinkės vykdomojo komiteto pirmininkas.
1954 m. prijungtos Kairiškių apylinkė ir Balsių apylinkė. Nuo 1962 m. gruodžio 8 d. apylinkė priklausė Mažeikių rajonui. 1963 m. sausio 12 d. Lietuvos TSR Aukščiausiosios Tarybos Prezidiumo įsaku „Dėl Lietuvos TSR apylinkių sustambinimo“ Šiaudinės apylinkė prijungta prie Kairiškių apylinkės ir Papilės apylinkės.
Steam

Savybės

Steam suteikia naudotojams galimybę keliuose kompiuteriuose įdiegti žaidimus ir jų atnaujinimus, taip pat tokias bendruomenines funkcijas kaip draugų sąrašai ir grupės bei duomenų saugojimo debesų kompiuterijos pagrindu ir balso ar tekstinių pokalbių žaidimo metu funkcijas.
Programinė įranga suteikia nemokamą aplikacijų programavimo sąsają (API) pavadinimu Steamworks, kuri kūrėjams leidžia į savo produktus integruoti daugybę Steam funkcijų, tokių kaip kompiuterių tinklų palaikymas ir žaidimų mačų organizavimas, in-game pasiekimai (angl. achievements), mikrotransakcijos ir naudotojų Steam Workshop įrankiu sukurto turinio palaikymas
Kruvinas teisėjas

Turinys

17 a. Anglija. Šalyje vyksta kova dėl valdžios ir vyriausiasis teisėjas lordas Džordžas Džefris, naudodamasis valdžia, be gailesčio susidoroja su karaliaus priešininkais, nuteisdamas juos mirti, o jų žmonas ir dukteris, apkaltinęs raganavimu, siunčia ant laužo. Šių įvykių fone Merė Grej, kurios sesuo Alicija taip pat sudeginama kaip ragana, įsimyli Harį Šeltoną, maištininkams prijaučiančio lordo Vesekso sūnų. Šis bando juos apsaugoti, tačiau ir vienas iš tarnų nusprendžia išduoti savo poną. Merė sugaunama, tačiau Haris su kitais vyrais užpuola konvojų ir išlaisvina egzekucijai gabenamas moteris. Galiausiai jie sugaunami ir atsiduria Džefrio teisme, tačiau tuo metu maištininkai laimi, karalius pabėga iš šalies, o teisėjas pats atsiduria kalėjime laukti gresiančios egzekucijos...
Moto GP

Taisyklės

2009 m. gruodžio 11 d. Moto GP komisija nutarė, kad čempionate bus grįžtama prie 1000 cc variklių nuo 2012 m. sezono. Nuo to sezono didžiausias variklio cilindrų skaičius bus sumažintas iki keturių. 
Po 2008 m. iš Moto GP čempionato pasitraukus Michelin padangų kompanijai, vienintele padangų tiekėja tapo Bridgestone. 2016 m. prancūzų kompanija grįžo į čempionatą pasitraukus Bridgestone.
Kiekvienoje iš trijų pasaulio motociklų čempionato kategorijų yra skirtinga lenktynių distancija - Moto3 - 100 km, Moto2 - 110 km, Moto GP - 120 km.
Aleksandro sarkofagas

Aleksandro sarkofagas – vėlyvojo IV a. pr m. e. helenizmo epochos marmurinis sarkofagas, papuoštas Aleksandro Didžiojo bareljefais. Įvertintas senovės meistrų darbas puikiai išsilaikęs, yra vienas iš vertingiausių eksponatų Stambulo archeologijos muziejuje Turkijoje.
Sarkofagas buvo rastas 1887 m. nekropolyje Sidone (dab. Libane). Mokslininkų manymu, jis buvo skirtas Aleksandrui Makedoniečiui. Tačiau vėliau išsiaiškinta, kad tai buvo Sidonijos karaliui skirtas sarkofagas. Vienoje jo pusėje pavaizduota Isos mūšio scena, kitoje – medžioklės vaizdai, galimai dalyvaujant Aleksandrui ir Sidonijos karaliui.
Madriso departamentas

Geografija

Didžiąją dalį teritorijos užima vulkaninės kilmės masyvai ir plynaukštės. Aukščiausia departamento vieta siekia 1736 m (Patasos k.). Šiaurėje plyti lygumos. Svarbiausia upė – Kokas (su intakais Tapakali, Inali, Jari, Esteli, San Chuanu, Jali). Negro upė teka link Fonsekos įlankos.
WNBA

Struktūra

WNBA dabar žaidžia 14 komandų, padalintų į 2 pogrupius po 7 komandas. Reguliarusis sezonas prasideda nuo kovo ir tęsiasi iki rugpjūčio. Kiekviena komanda savo konferencijoje sužaidžia 3 rungtynes. Tada kiekviena komanda žaidžia su kitos konferencijos komandomis du kartus vieną kartą namuose ir išvykoje. Keturios komandos iš kiekvienos konferencijos patenka į atkrintamąsias varžybas.
Visų žvaigždžių rungtynės vyksta liepos mėn. viduryje, savaitgalį. Rungtynės vyksta kasmet, viename iš WNBA komandų mieste. Rungtynėse susitinka Rytų ir Vakarų rinktinės.
Atkrintamosios rungtynės vyksta Rugpjūtį ir anksti Rugsėjį. Kiekviena konferencija turi du pusfinalius, kuriame susitinka geriausius sezono rezultatus turinčios komandos 1 vietos ir 4 vietos, bei 2 ir 3 vietos. Laimėjusios komandos patenka į WNBA finalus.
2010 m. pasaulio futbolo čempionato atranka/Okeanija

Straipsnyje pateikiami atrankos į 2010 m. pasaulio futbolo čempionatą Okeanijos zonos rezultatai. Iš Okeanijos zonos į čempionatą tiesiogiai nepatenka nė viena komanda, tačiau atrankos nugalėtoja įgyja šansą žaisti su papildomą vietą Azijos atrankos zonoje iškovojusia komanda. Tos dvikovos nugalėtojas patenka į pasaulio čempionatą.
Okeanijoje atranka vyksta 2 etapais: pirmojo etapo varžybos vyko 2007 m. Pietų Ramiojo vandenyno žaidynių metu. Ten pirmąsias 3 vietas užėmusios komandos ir Naujoji Zelandija žaidžia tarpusavyje vienoje grupėje. Grupės nugalėtojas laimi atranką.

Atkrintamosios varžybos

Turnyro medalininkai (Naujoji Kaledonija, Fidžis ir Vanuatu) pateko į antrą atrankos etapą.